b"\n_START_ARTICLE_\nHermann Hoth\n_START_SECTION_\nBiografia\n_START_PARAGRAPH_\nHoth va n\xc3\xa9ixer a Neuruppin, fill d'un oficial m\xc3\xa8dic de l'ex\xc3\xa8rcit. S'allist\xc3\xa0 a l'ex\xc3\xa8rcit el 1903 i, en iniciar-se la I Guerra Mundial va ser promogut a capit\xc3\xa0, sent condecorat amb la Creu de Ferro de 1a classe. Durant el per\xc3\xadode d'entreguerres continu\xc3\xa0 al Reichswehr. Despr\xc3\xa9s de la reorganitzaci\xc3\xb3 de les forces armades alemanyes en la Wehrmacht el 1935, va ser promogut a major general i va ser nomenat comandant de la 18 divisi\xc3\xb3 d'infanteria.\n_START_SECTION_\nII Guerra Mundial\n_START_PARAGRAPH_\nHoth va ser promogut a tinent general, rebent el comandament del XV Cos Motoritzat des del 10 de novembre de 1938, comandant-lo durant la invasi\xc3\xb3 de Pol\xc3\xb2nia l'any seg\xc3\xbcent. Va tenir \xc3\xa8xit durant l'Ofensiva Occidental de la primavera de 1940, sent promogut a general el 19 de juliol de 1940. _NEWLINE_Durant l'operaci\xc3\xb3 Barbarossa de 1941, Hoth comand\xc3\xa0 el Panzergruppe 3 que captur\xc3\xa0 Minsk i V\xc3\xadtsiebsk. A l'octubre rellev\xc3\xa0 el general Carl-Heinrich von St\xc3\xbclpnagel com a comandant del 17. Armee a Ucra\xc3\xafna. Com a comandant advert\xc3\xad els seus homes que entenguessin la necessitat del \xc2\xabc\xc3\xa0stig dur de la jueria\xc2\xbb. El seu ex\xc3\xa8rcit va haver de recular durant l'ofensiva sovi\xc3\xa8tica d'inicis de 1942._NEWLINE_Al juny rellev\xc3\xa0 el general Erich H\xc3\xb6pner com a comandant del 4. Panzerarmee. Com a part de l'operaci\xc3\xb3 Blue, l'ofensiva alemanya al sud de R\xc3\xbassia, l'ex\xc3\xa8rcit arrib\xc3\xa0 fins al riu Don a Vor\xc3\xb3nej. All\xc3\xa0, Hoth va rebre l'ordre de girar cap al sud per ajudar el 1. Panzerarmee a travessar el Don, aix\xc3\xad com al VI. Armee en capturar Stalingrad._NEWLINE_Al novembre de 1942, la contraofensiva sovi\xc3\xa8tica d'hivern travess\xc3\xa0 les l\xc3\xadnies alemanys i atrap\xc3\xa0 el VI. Armee a Stalingrad. L'ex\xc3\xa8rcit panzer de Hoth era la pe\xc3\xa7a central de l'Operaci\xc3\xb3 Wintergewitter, l'intent alemany per rescatar al VI. Armee; sota el comandament general del Grup d'Ex\xc3\xa8rcits Don del mariscal Erich von Manstein. L'operaci\xc3\xb3 result\xc3\xa0 un frac\xc3\xa0s, a causa de l'arribada de refor\xc3\xa7os alemanys i d'un temps cada cop pitjor que impedia l'avan\xc3\xa7 alemany. El 25 de desembre els sovi\xc3\xa8tics reprengueren l'ofensiva, for\xc3\xa7ant els alemanys a retirar-se i segellant el dest\xc3\xad del VI. Armee._NEWLINE_Al juliol de 1943 Hoth comand\xc3\xa0 el IV. Panzerarmee a la batalla de Kursk. Les seves divisions, ara refor\xc3\xa7ades pel II. SS Panzerkorps van aconseguir fer una significativa penetraci\xc3\xb3 a les l\xc3\xadnies sovi\xc3\xa8tiques, abans de ser aturades a Prokhorovka. Manstein orden\xc3\xa0 que l'atac prossegu\xc3\xads, per\xc3\xb2 el lent progr\xc3\xa9s del IX. Armee al nord de Kursk, les greus p\xc3\xa8rdues i la Invasi\xc3\xb3 aliada de Sic\xc3\xadlia van fer que l'operaci\xc3\xb3 fos cancel\xc2\xb7lada._NEWLINE_Despr\xc3\xa9s de Kursk, l'Ex\xc3\xa8rcit Roig inici\xc3\xa0 una s\xc3\xa8rie d'ofensives d'\xc3\xa8xit que aconseguiren travessar el Dni\xc3\xa8per, reconquerir K\xc3\xadev i expulsaren els alemanys de la Ucra\xc3\xafna oriental. Malgrat el seu full de serveis, Hoth, ara Generaloberst, va ser objecte de les ires de Hitler com a culpable de part de les p\xc3\xa8rdues, sent rellevat del comandament i traspassat a la reserva al novembre._NEWLINE_A l'abril de 1945 torn\xc3\xa0 a ser cridat al servei actiu i nomenat comandant de la defensa de la serralada de Harz, una posici\xc3\xb3 que va mantenir fins al final de la guerra.\n_START_SECTION_\nDespr\xc3\xa9s de la guerra\n_START_PARAGRAPH_\nDespr\xc3\xa9s del final de la guerra, Hoth va ser jutjat als Posteriors Judicis de Nuremberg, sent considerat culpable de crims de guerra al Judici de l'Alt Comandament, sent condemnat a 15 anys de pres\xc3\xb3 el 27 d'octubre de 1948. Va ser alliberat el 1954 i es dedic\xc3\xa0 a escriure. Va morir a Goslar, on est\xc3\xa0 enterrat."